Христо Смирненски
Рождество Христово през 1923 зима

chitanka.info

Сказание има от Марка,

обвито с мистична тъма:

„Мария бе с Йосиф другарка,

роди и остана мома…“

А тоз път тръби не тръбиха,

нема и звезда да сияй,

но два магазина разбиха

и биде обран Мордохай.

Мария, макар да бе проста,

разбираше много неща,

отнесе Исуса на моста

и мигом изчезна в нощта.

Детето обвито бе с вестник

и с молив бе писано там:

„Родители бедни, но честни

харизват отрочето вам.“

Един херувим с карабина

се люшкаше татък пиян:

край моста тържествено мина

и спря се за миг замечтан.

Пристъпи усмихнат и весел,

затрогнат от детския вик,

но щом се на д него надвеси —

изтръпна и дръпна се в миг:

видя младенеца застанал

на своите детски крачка —

стои, героически хванал

солиден револвер в ръка:

„Приятелю, горе ръцете!…“

Стражарят не бе толкоз прост —

повдигна ръце и усети

как в джоба му бръкна Христос…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.